KIRJALLINEN KYSYMYS E-0032/01 esittäjä(t): Erik Meijer (GUE/NGL) komissiolle. Lihaa vievissä jäsenvaltiossa sovellettavien BSE-saastumisen vastaisten viranomaistoimenpiteiden odottaminen lihaa tuovissa jäsenvaltioissa.



Virallinen lehti nro 340 E , 04/12/2001 s. 0010 - 0010



KIRJALLINEN KYSYMYS E-0032/01 esittäjä(t): Erik Meijer (GUE/NGL) komissiolle (18. tammikuuta 2001) Aihe: Lihaa vievissä jäsenvaltiossa sovellettavien BSE-saastumisen vastaisten viranomaistoimenpiteiden odottaminen lihaa tuovissa jäsenvaltioissa 1. Onko komissio tietoinen, että jäsenvaltioiden hallitukset ovat odottaneet tähän asti toteuttaakseen aikeensa kotimaan markkinoiden sulkemiseksi muiden jäsenvaltioiden potentiaalisesti riskialttiilta eläinperäisiltä tuotteilta, koska ne katsovat, että komission politiikan perusteella kauppapoliittiset argumentit ovat painavampia kuin elintarvikkeiden turvallisuus ja kuluttajien suojelu? 2. Onko komissio estänyt lihaa tuovaa jäsenvaltiota toteuttamasta viranomaistoimenpiteitä niiden maiden kohdalla, joissa kyseinen jäsenvaltio katsoo BSE-tarttumisvaaran olevan tavanomaista korkeampi, niin että on ollut mahdotonta toimia aikaisemmin kuin vasta sitten, kun lihaa vievä jäsenvaltio on itse todennut BSE-tartunnan ja kieltää mahdollisesti saastuneen lihan kulutuksen kotimaan markkinoilla? Mikä on ollut tämän syynä? 3. Voiko komissio vahvistaa, että lehmien BSE-tartuntariski on Espanjassa, Italiassa, Itävallassa, Kreikassa, Suomessa ja Ruotsissa yhtä suuri kuin Saksassa, koska myös näissä maissa lihajauhoa käytetään rehussa ja/tai koska vielä vähän aikaa sitten suurin osa elimistä, joiden kautta Creutzfeld-Jacobin tauti leviää, käytettiin ihmisravinnoksi tarkoitettuihin tuotteisiin, ja että ainoana erona on, että muut jäsenvaltiot, Saksaa lukuun ottamatta, eivät ole kieltäneet mahdollisesti saastuneen lihan kulutusta? 4. Voiko komissio vahvistaa, että EU:n jäsenvaltiosta viedään yhä lihajauhoa muihin maihin ja erityisesti kehitysmaihin, niin että eurooppalainen lihajauho saattaa aiheuttaa BSE:n leviämisen maailmanlaajuisesti? Katsooko komissio, että tällaisen viennin on loputtava, ja voisiko se ilmoittaa, miten tämä voidaan toteuttaa? 5. Onko komissio valmis poistamaan mahdollisimman pikaisesti kaikki esteet sellaisen lihan ja sellaisten lihatuotteiden kieltämiselle, joilla voi olla terveyden kannalta haitallisia vaikutuksia? David Byrnen komission puolesta antama vastaus (14. toukokuuta 2001) Komission elintarvikepolitiikka perustuu tiukkoihin turvallisuussääntöihin, joilla saavutetaan korkealuokkainen ihmisten terveyden suojelu. Nautakarjan spongiformin enkefalopatian (BSE:n) suhteen se on toteuttanut huomattavan määrän yhteisön toimia, joiden tarkoitus on hävittää BSE ja suojella väestöä. Komissio ei ole estänyt jäsenvaltioita ryhtymästä asianmukaisiin tuontituotteiden vastaisiin toimiin, mikäli ne perustuvat vankkaan tieteelliseen näyttöön. Arvoisaa parlamentin jäsentä pyydetään tutustumaan naudan spongiformin enkefalopatian maantieteellistä riskiä käsittelevän tieteellisen ohjauskomitean 6. heinäkuuta 2000 antamaan lausuntoon, jossa komitea luokittelee jäsenvaltiot riskitason mukaisiin ryhmiin. Lausunto on Internetissä seuraavassa osoitteessa: http://europa.eu.int/comm/food/fs/ssc/outcome_en.html. Tarttuvia spongiformisia enkefalopatioita ja eläinperäisten käyttöä ruokinnassa koskevat tietyt suojatoimenpidesäännöt vahvistettiin 4. joulukuuta 2000 tehdyssä neuvoston päätöksessä 2000/766/EY(1). Päätöksen 3 artiklan 1 kohdassa kielletään sellaisen prosessoidun eläinperäisen proteiinin vienti kolmansiin maihin, joka on tarkoitettu syötettäväksi tuotantoeläimille, joita pidetään, lihotetaan tai kasvatetaan elintarvikkeiden tuotantoa varten. Komissio seuraa tiiviisti tilannetta ja yhteisön toimien saattamista täytäntöön jäsenmaissa sekä ehdottaa tarvittaessa jatkotoimia pitääkseen kansanterveyden suojelun korkeatasoisena. (1) EYVL L 306, 7.12.2000.